ธปท.ชี้ทุนไหลเข้าไทยเหตุมั่นใจเศรษฐกิจ
ธปท.ชี้ภาวะเงินทุนไหลเข้าต่อเนื่องสะท้อนภาวะนักลงทุนต่างชาติมั่นใจเศรษฐกิจไทย
2 เม.ย. 2553

ธปท.ชี้ภาวะเงินทุนไหลเข้าต่อเนื่องสะท้อนภาวะนักลงทุนต่างชาติมั่นใจเศรษฐกิจไทย
นายบัณฑิต นิจถาวร รองผู้ว่าการ ด้านเสถียรภาพนโยบายการเงิน ธนาคารแห่งประเทศไทย เปิดเผยว่า ภาวะเงินทุนไหลเข้าจากต่างประเทศ ที่เข้ามาอย่างต่อเนื่องทั้งในตลาดหุ้น กระทั่งทำให้ดัชนีทะลุ 800 จุด หรือการไหลเข้ามาลงทุนในตลาดพันธบัตร ส่วนหนึ่งสะท้อนสภาพคล่องในต่างประเทศที่ยังมีอยู่สูง ขณะเดียวกันก็สะท้อนภาวะการฟื้นตัวของเศรษฐกิจโลกที่ดีขึ้น และบ่งชี้ว่านักลงทุนต่างชาติมั่นใจในการเข้ามาลงทุนในไทยเพิ่มขึ้นจากพื้นฐานเศรษฐกิจไทยที่มีการปรับตัวที่ดีขึ้นอย่างต่อเนื่อง
"การที่ต่างชาติเข้ามาลงทุนในบ้านเราเพิ่ม ส่วนหนึ่งน่าจะมาจากเศรษฐกิจที่เราดีขึ้น และมั่นใจกับการเข้ามาลงทุนในบ้านเรามากขึ้น เพราะเศรษฐกิจบ้านเราตัวเลขล่าสุดที่ออกมาให้เดือนก.พ. ก็ดีต่อเนื่อง สะท้อนภาพการฟื้นตัวที่ดีขึ้น มีความเข้มแข็งในด้านการผลิตและการบริโภคในประเทศ ขณะที่เศรษฐกิจโลกก็ดี ทำให้ส่งออกเราดีด้วย ได้ประโยชน์จากภาวะการฟื้นตัวเหมือนกัน" นายบัณฑิตกล่าว
นายบัณฑิต เปิดเผยว่า ภาวะเงินเฟ้อล่าสุดในเดือนมี.ค. ซึ่งเงินเฟ้อทั่วไปอยู่ที่ระดับ 3.4% เงินเฟ้อพื้นฐานที่ 0.4% แสดงว่าแรงกดดันต่อราคาสินค้ายังมีอยู่ แต่การเพิ่มขึ้นยังสอดคล้องกับการขยายตัวทางเศรษฐกิจ อย่างไรก็ดียืนยันว่าระดับเงินเฟ้อในปัจจุบันยังไม่ใช่ข้อจำกัดต่อการขยายตัวของเศรษฐกิจไทยในขณะนี้
ทั้งนี้ อัตราเงินเฟ้อพื้นฐานในระดับปัจจุบัน 0.4% ยังถือว่าอยู่ในระดับต่ำเมื่อเทียบเป้าหมายการดูแลอัตราเงินเฟ้อของธปท. ที่ 0.5-3.0%